Document ID: 32002L0023

Id-Direttiva tal-Kummissjoni
2002/23/KE tas-26 ta' Frar 2002
li temenda l-Annessi tad-Direttivi tal-Kunsill 86/362/KEE, 86/363/KEE u 90/642/KEE fir-rigward ta' l-iffissar tal-livelli massimi għal residwi tal-pestiċidi fi u fuq iċ-ċereali, l-ikel li ġej mill-annimali u ċerti prodotti li ġejjin mill-pjanti, inkluż l-frott u l-ħxejjex rispettivament
IL-KUMMISJONI TA’ KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 86/362/KEE ta’ l-24 ta' Lulju 1986 dwar l-iffissar tal-livelli massimi għal residwi tal-pestiċidi fi u fuq iċ-ċereali [1], kif l-aħħar emendata bid-Direttiva tal-Kummissjoni 2001/57/KE [2], u b'mod partikolari bl-Artikolu 10 (1) tagħha,
Wara li kkunsidrat id-Direttiva tal-Kunsill 86/363/KEE tal-24 ta' Lulju 1986 dwar l-iffissar tal-livelli massimi għal residwi tal-pestiċidi fi u fuq l-ikel li ġej mill-annimali [3], kif l-aħħar emendata bid-Direttiva 2001/57/KE, u b'mod partikolari bl-Artikolu 10 (1) tagħha,
Wara li kkunsidrat id-Direttiva tal-Kunsill 90/642/KEE tas-27 ta' Novembru 1990 dwar l-iffissar tal-livelli massimi għal residwi tal-pestiċidi fi u fuq ċerti prodotti li ġejjin mill-pjanti, inkluż il-frott u l-ħxejjex [4], kif l-aħħar emendata bid-Direttiva tal-Kummissjoni 2002/5/KE [5], u b'mod partikolari bl-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tpoġġija fis-suq ta' prodotti ta' protezzjoni tal-pjanti [6], kif l-aħħar emendata bid-Direttiva tal-Kummissjoni 2001/103/KE [7], u b'mod partikolari bl-Artikolu 4 (1)(f) tagħha,
Billi:
(1) Is-sustanzi attivi l-ġodda flupyrsulfuron-methyl, pymetrozine, azoxystrobin u kresoxim-methyl (is-sustanzi attivi kkonċernati) kienu inklużi fl-Anness I tad-Direttiva 91/414/KEE bid-Direttivi tal-Kummissjoni 2001/49/KE [8], 2001/87/KE [9], 98/47/KE [10] u 1999/1/KE [11], għall-użu, rispettivament bħala erbiċida fuq iċ-ċereali, insettiċida fuq iċ-ċereali, frott, ħxejjex, żrieragħ tal-ħaxix li jagħmel l-imwieżed, żrieragħ taż-żejt u ħops, fungiċida mingħajr l-użu speċifikat u fungiċida fuq ċereali, frott pome (tar-razza tat-tuffieħ), u dwieli..
(2) L-inklużjoni fl-Anness I tas-sustanzi attivi kkonċernati kienet ibbażata fuq l-assessjar ta' l-informazzjoni sottomessa li tikkonċerna l-użu propost. L-informazzjoni relatata ma' dan l-użu kienet sottomessa minn ċerti Stati Membri bi qbil ma’ l-Artikolu 4 (1)(f) tad-Direttiva 91/414/KEE. L-informazzjoni aċċessibbli kienet riveduta u kienet biżżejjed biex tippermetti li jiġu rranġati ċerti livelli massimi tar-residwi (MRL).
(3) Meta l-ebda MRL tal-Komunità jew MRL proviżorju ma jeżisti, l-Istati Membri għandhom jistabbilixxu MRL proviżorju bi qbil ma’ l-Artikolu 4(1)(f) tad-Direttiva 91/414/KEE qabel prodotti tal-protezzjoni tal-pjanti li jkun fihom dawn is-sustanzi attivi jkunu jistgħu jiġu awtorizzati.
(4) Fir-rigward ta’ l-inklużjoni fl-Anness I tad-Direttiva 91/414/KEE tas-sustanzi attivi kkonċernati, l-evalwazzjonijiet tekniċi u xjentifiċi relatati kienu ffinalizzati fil-forma ta' rapporti ta' analiżi tal-Kummissjoni. Ir-rapporti kienu ffinalizzati fis-16 ta' Ottubru 1998, fis-27 ta' April 2001, fit-22 ta' April 1998, fis-27 ta' Lulju 2001 fil-każ ta' kresoxim-methyl, flupyrsulfuron-methyl, azoxystrobin u pymetrozine, rispettivament. Dawn stabbilew l-inġestjoni aċċettabbli ta' kuljum (ADI) għall-kresoxim-methyl f'0,4 mg/kg bw/jum, għall-flupyrsulfuron-methyl f'0,035 mg/kg bw/jum, għall-azoxystrobin f'0,1 mg/kg bw/jum u għall-pymetrozine f'0,03 mg/kg bw/jum. L-espożizzjoni għat-tul tal-ħajja tal-konsumaturi tal-prodotti ta’ l-ikel ittrattati bis-sustanzi attivi kkonċernati ġiet assessjata u evalwata bi qbil mal-proċeduri u l-prattiċi tal-Komunità, billi ġew ikkunsidrati l-linji ta' gwida ppubblikati mill-Organizzazzjoni Dinjija tas-Saħħa [12] u l-opinjoni tal-Kumitat Xjentifiku tal-Pjanti [13] dwar il-metodoloġija applikata u huwa kkalkolat li MRL propost skond dan mhux se jwassal biex dawk l-ADIs jinqabżu.
(5) L-ebda effetti tossiċi akuti li jeħtieġu l-issettjar ta' doża ta' referenza akuta ma ġew innutati waqt l-evalwazzjoni u d-diskussjonijiet li ġew qabel l-inklużjoni tal-flupyrsulfuron-methyl, l-azoxystrobin u l-kresoxim-methyl fl-Anness I tad-Direttiva 91/414/KEE. Id-doża ta' referenza akuta għall-pymetrozine kienet stabbilita f'0,1 mg/kg bw/jum. Skond l-assessjar ta’ l-espożizzjoni, l-MRL proposti mhux se jwasslu għal espożizzjoni inaċċettabbli għal konsumaturi.
(6) Sabiex ikun assigurat li l-konsumatur ikun adekwatament protett mill-espożizzjoni għar-residwi fi jew fuq prodotti li għalihom ma tkun ingħatat l-ebda awtorizzazzjoni, huwa prudenti li jkun stabbilit MRL proviżorju fl-inqas limitu tad-determinazzjoni analitika għal kull prodott bħal dan kopert bid-Direttivi 86/362/KEE, 86/363/KEE u 90/642/KEE. L-istabbilar fil-livell tal-Komunità ta' MRL proviżorji bħal dawn ma jwaqqafx lill-Istati Membri milli jistabbilixxu livelli proviżorji massimi ta' residwi għall-flupyrsulfuron-methyl, għall-pymetrozine, għall-azoxystrobin u għall-kresoxim-methyl bi qbil ma’ l-Artikolu 4(1)(f) tad-Direttiva 91/414/KEE u l-Anness VI tagħha. Huwa kkunsidrat li perijodu ta' erba' snin huwa biżżejjed biex jagħmel possibbli l-aktar użu mbiegħed tas-sustanzi attivi kkonċernati. L-MRL proviżorju għandu imbagħad isir definittiv.
(7) Il-Komunità nnotifikat l-abbozz tad-Direttiva tal-Kummissjoni lejn l-Organizzazzjoni Dinjija tal-Kummerċ u l-kummenti akkwistati kienu kkunsidrati meta kienet iffinalizzata d-Direttiva. L-MRL għal kombinazzjonijiet speċifiċi ta' pestiċidi/żrieragħ użati f'pajjiżi terzi għandhom ikunu eżaminati mill-Kummissjoni fuq il-bażi tad-dettalji aċċettabbli ppreżentati.
(8) Kien ittieħed akkont ta' l-opinjonijiet tal-Kumitat Xjentifiku tal-Pjanti, partikolarment tal-parir u r-rakkomandazzjonijiet tiegħu li jikkonċernaw il-protezzjoni tal-konsumaturi tal-prodotti ta' l-ikel ittrattati bil-pestiċida.
(9) Din id-Direttiva hija bi qbil ma’ l-opinjoni tal-Kumitat Permanenti tas-Saħħa tal-Pjanti,
ADOTTAT DIN ID-DIRETTIVA:
Artikolu 1
Il-livelli massimi tar-residwi tal-pestiċidi segwenti huma miżjuda mal-parti A ta' l-Anness II tad-Direttiva 86/362/KEE:
Residwi tal-pestiċidi | Livell massimu (mg/kg) |
| |
Flupyrsulfuron-methyl | 0,02 | Ċereali |
Pymetrozine | 0,02 | Ċereali |
Sal-1 ta' Diċembru 2005, il-livelli massimi proviżorji tar-residwi għall-flupyrsulfuron-methyl u għall-pymetrozine għandhom jiefqu milli jibqgħu proviżorji u għandhom isiru definittivi fis-sens ta' l-Artikolu 4(1) tad-Direttiva 86/362/KEE.
Artikolu 2
Ir-residwi pestiċidi segwenti huma miżjuda mal-parti B ta' l-Anness II tad-Direttiva 86/363/KEE:
Residwi tal-pestiċidi | Livell massimu (mg/kg) |
Tal-laħam, inklużi x-xaħam, preparazzjonijiet tal-laħam, raċanċ u xaħam ta' l-annimali kif elenkati fl-Anness I fi ħdan il-kodiċi NM 0201, 0202, 0203, 0204, 02050000, 0206, 0207, ex0208, 020900, 0210, 160100 u 1602, | Għall-ħalib u prodotti tal-ħalib elenkati fl-Anness I fi ħdan il-kodiċi NM 0401, 0402, 040500 u 0406 | Ta' bajd frisk bil-qoxra, għal bajd ta' l-għasafar u l-isfar tal-bajd elenkati fl-Anness I fi ħdan il-kodiċi NM 040700 u 0408 |
Pymetrozine | 0,01 | 0,01 | 0,01 |
Sa l-1 ta' Diċembru 2005, il-livelli massimi proviżorji tar-residwi għall-pymetrozine għandhom jiefqu milli jibqgħu proviżorji u għandhom isiru definittivi fis-sens ta' l-Artikolu 4(1) tad-Direttiva 86/363/KEE.
Artikolu 3
Il-livelli massimi tar-residwi tal-pestiċidi għall-flupyrsulfuron-methyl u għall-pymetrozine fl-Anness ta' din id-Direttiva għandhom jiżdiedu ma’ l-Anness II tad-Direttiva 90/642/KEE. Il-livelli massimi tar-residwi tal-pestiċidi għall-azoxystrobin fl-Anness ta' din id-Direttiva għandu jieħu post dawk ta' l-Anness II tad-Direttiva 90/642/KEE.
Artikolu 4
Il-livelli massimi tar-residwi tal-pestiċidi proviżorji għall-kresoxim-methyl fl-Anness II tad-Direttiva 90/642/KEE għandhom ikunu mmodifikati għal 0,2 mg/kg (p) għall-frawli. (p) jindika l-livell massimu proviżorju tar-residwi.
Għall-kresoxim-methyl l-MRL proviżorji għandhom isiru definittivi b'effett mid-19 ta' Ottubru 2004.
Artikolu 5
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa biex ikunu konformi ma' din id-Direttiva mhux aktar tard mill-31 ta' Awissu 2002. Għandhom jinfurmaw b'dan lill-Kummissjoni minnufih.
2. Għandhom japplikaw dawn id-disposizzjonijiet sa mill-1 ta' Settembru 2002.
3. Meta xi Stati Membri jadottaw dawk id-disposizzjonijiet, dawn għandhom ikollhom referenza għal din id-Direttiva jew għandhom ikunu akkumpanjati b'din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif din it-tip ta' referenza għandha ssir.
Artikolu 6
Din id-Direttiva għandha tidħol fis-seħħ fl-20 jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Din id-Direttiva hija indirizzata lill-Istati Membri.
Magħmula fi Brussel, 26 ta' Frar 2002.

Labels: 0
17
20